

**LATVIJAS REPUBLIKA**

**BALVU NOVADA PAŠVALDĪBA**

Reģ. Nr.90009115622, Bērzpils ielā 1A, Balvos, Balvu novadā, LV – 4501, tālrunis + 371 64522453

fakss + 371 64522453, e – pasts: dome@balvi.lv

**APSTIPRINĀTI**

ar Balvu novada Domes

2019.gada 27.jūnija

lēmumu (sēdes prot. Nr.10, 9.§)

**NOTEIKUMI**

Balvu novadā

2019.gada 27.jūnija **Nr.4/2019**

**Uzvedības noteikumi Balvu novada pašvaldības skolēnu autobusos**

*Izdoti saskaņā ar likuma „Par pašvaldībām”*

*15.panrta pirmās daļas 4.punktu,*

*12. pantu un 41.panta pirmā daļas 2.punktu*

**1. Vispārīgie jautājumi**

* 1. Noteikumi nosaka pasažieru uzvedību un kārtību skolēnu autobusos.

**2. Drošības noteikumi**

* 1. Skolēnu autobusi kursē saskaņā ar Balvu novada domes apstiprinātu grafiku un maršrutu.
	2. No rīta gaidot autobusu, skolēni nedrīkst atrasties uz ceļa braucamās daļas, autobuss jāgaida pieturā vai ceļa malā, labi pārredzamā vietā.
	3. Tuvoties autobusam drīkst tikai tad, kad autobuss pilnībā apstājies un atvēris durvis.
	4. Stundām beidzoties, skolēni autobusu gaida noteiktajā autobusu stāvvietā pie skolas.
	5. Autobusu aizliegts gaidīt automašīnu stāvvietā vai uz ceļa braucamās daļas.
	6. Gaidot autobusu, jāievēro ceļu satiksmes noteikumi un pieklājīgas uzvedības normas.
	7. Autobusā jāatrodas vismaz vienam pavadonim, ja tiek pārvadāti pirmsskolas vecuma izglītojamie.
	8. Piecelties no sēdvietas un doties uz izkāpšanu atļauts tikai tad, kad autobuss pilnīgi apstājies pieturvietā.
	9. Izkāpjot no autobusa, nedrīkst iet pāri ceļam vai nostāties priekšā autobusam vai aiz autobusa, kamēr autobuss nav aizbraucis.
	10. Pirms ceļa šķērsošanas jāpārliecinās, vai tuvumā nav braucošs transportlīdzeklis.

**3. Uzvedība autobusā**

* 1. Iekāpjot autobusā jāievēro drošība un pieklājība, nedrīkst grūstīties vai citādi traucēt citu skolēnu iekāpšanu.
	2. Pasažieriem autobusā obligāti jāpiesprādzējas ar drošības jostu.
	3. Somu likt uz blakus sēdekļa atļauts tikai tad, ja šī sēdvietā nav nepieciešama citam pasažierim.
	4. Skolēniem autobusā jāievēro autobusa šofera norādījumi.
	5. Kategoriski aizliegts:
		1. bojāt (aprakstīt, skrāpēt, plēst, noraut, dedzināt, aplīmēt, durstīt, un citādi bojāt) autobusa sēdekļus un citu autobusa inventāru. Izdevumus par bojātā inventāra labošanu sedz vainīgā persona, vecāki vai aizbildņi likumā noteiktajā kārtībā;
		2. brauciena laikā staigāt vai skraidīt pa autobusa salonu;
		3. brauciena laikā klaigāt, bļaut un citādi trokšņot, tādā veidā novēršot šofera uzmanību;
		4. piegružot autobusa salonu un izkāpjot atstāt papīrus, iepakojuma materiālus un citas lietas un priekšmetus;
		5. ienest un lietot asus, bīstamus un ugunsnedrošus priekšmetus.
	6. Autobusa vadītājs ir tiesīgs, izvērtējot situāciju autobusā, nepieciešamības gadījumā apturēt autobusu, izsaukt kompetentās iestādes apstākļu fiksēšanai.

**4. Atbildība par uzvedības noteikumu pārkāpšanu**

* 1. Uzvedības noteikumu pārkāpšanas gadījumā, skolēniem un viņu vecākiem vai likumiskajiem pārstāvjiem tiek izteikts mutisks brīdinājums.
	2. Ja uzvedības noteikumi tiek pārkāpti atkārtoti, par pārkāpumu tiek informēta Balvu novada pašvaldības policija.
	3. Skolēniem un viņu vecākiem vai likumiskajiem pārstāvjiem, iepazīšanās ar noteikumu saturu, to parakstīšana un ievērošana ir obligāts priekšnosacījums autobusa lietošanai.

**5. Noslēguma jautājums**

* 1. Noteikumi stājas spēkā nākamajā dienā pēc to apstiprināšanas.

Domes priekšsēdētājs A.Pušpurs